**Informácia k poskytovaniu pomoci v hmotnej núdzi v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Dňa 30.04.2020 nadobudlo účinnosť *nariadenie vlády SR č. 102/2020 Z. z. o niektorých opatreniach v oblasti sociálnych vecí, rodiny a služieb zamestnanosti v čase mimoriadnej situácie,núdzového stavu alebo výnimočného stavu vyhláseného v súvislosti s ochorením COVID-19*(ďalej len „nariadenie“), ktoré dočasne počas krízovej situácie a na ďalšie obdobie bezprostredne nasledujúce po jej ukončení upravuje postup pri posúdení nároku a poskytovaní pomoci v hmotnej núdzi. Predmetné nariadenie je zverejnené v zbierke zákonov (<https://www.slov-lex.sk/pravne-predpisy/SK/ZZ/2020/102/20200430>).

Predmetné nariadenie dočasne upravuje podmienky nároku na dávky a príspevky v zmysle zákona o pomoci v hmotnej núdzi, ktoré z objektívnych dôvodov v čase mimoriadnej situácie nie je možné splniť, resp. je možné splniť len s ťažkosťami. V tejto súvislosti pri poskytovaní pomoci v hmotnej núdzi sa aplikujú **dočasne, počas krízovej situácie** nasledovné zmeny:

* Vzhľadom na obmedzenú dostupnosť znalcov za účelom sprístupnenia pomociv hmotnej núdzi pre žiadateľov o pomoc v hmotnej núdzi sa za majetok **v prípade podania novej žiadosti o pomoc v hmotnej núdzi**nepovažuje jedno motorové vozidlo v domácnosti, a to nezávisle od jeho veku a jeho hodnoty,t.j. **žiadateľ nie je povinný predložiť žiadne doklady, na základe ktorých je možné preveriť vek a hodnotu motorového vozidla.***Po skončení krízovej situácie, úrad preverí hodnotu a vek motorového vozidla a v prípade ak zistí, že v zmysle odborného stanoviska znalca je možné motorové vozidlo považovať za majetok (§ 5 ods. 2 písm. b) zákona o pomoci v hmotnej núdzi), ktorým si členovia môžu riešiť núdzu, úrad odníme pomoc v hmotnej núdzi od mesiaca nasledujúceho po mesiaci, kedy skončila krízová situácia*.
* V prípade podania novej žiadosti o pomoc v hmotnej núdzi **občanovi SR, ktorý vykonáva v cudzine činnosť** zakladajúcu nárok na príjem v cudzine obdobný príjmuzo závislej činnosti, z podnikania alebo z inej samostatnej zárobkovej činnosti, ak túto činnosť vykonáva na základe oprávnenia získaného v cudzine, sa neposudzuje možnosť uplatnenia nárokov podľa § 6 zákona o pomoci v hmotnej núdzi. V tomto prípade žiadateľ nie je povinný preukazovať možnosť uplatnenia zákonných nárokov, avšak je **povinný preukázať svoj príjem, za ktorý sa považuje aj odškodnenie, pomoc, podpora alebo iná refundácia z cudziny, v ktorej vykonáva činnosť zakladajúcu nárok na príjem v cudzine**.  V prípade ak takýmito dokladmi žiadateľ nedisponuje, môže túto skutočnosť dokladovať úradu **čestným vyhlásením**. *Po skončení krízovej situácie, úrad vyzve príjemcu na poskytnutie informácie, či opätovne začal vykonávať činnosť v cudzine zakladajúcu nárok na príjem v cudzine a zároveň ho vyzve na predloženie potvrdenia o príjme z tejto činnosti a uplatnenie si zákonných nárokov. V nadväznosti na predložené potvrdenia úrad výšku pomoci v hmotnej núdzi prehodnotí.*
* Poskytovanie dávky v hmotnej núdzi sa nepodmieňuje výkonom činností v zmysle § 10 zákona o pomoci v hmotnej núdzi. V prípade občanov, ktorí splnenie podmienok v zmysle § 10 zabezpečujú aj **prostredníctvom dohôd v právnom vzťahu** nebude vykonávaná kontrola odpracovaných hodín v právnom vzťahu, t.j. občan nie je povinný úradu predkladať potvrdenie o rozsahu odpracovaných hodín. Takýto občan však bude **povinný mesačne preukazovať úradu príjem z tejto dohody** a v prípade, ak došlo k zmene príjmu príjemcu hmotnej núdze, jeho nárok, resp. výšku na pomoc v hmotnej núdzi prehodnotí. V prípade ak príjemca pomoci v hmotnej núdzi nedisponuje potvrdením o príjme vydaným zamestnávateľom, výplatnou páskou, resp. iným hodnoverným dokladom vydaným zamestnávateľom, môže úradu výšku príjmu, resp. skutočnosť, že príjem v príslušnom mesiaci nemá, dokladovať **čestným vyhlásením**. *V prípade ak úrad po skončení krízovej situácie na základe podkladov od zamestnávateľa zistí, že príjemca mal príjem, napriek tomu, že čestným vyhlásením dokladoval, že príjem nemal, úrad výšku pomoci v hmotnej núdzi upraví a príjemcovi uloží povinnosť vrátiť.*
* Nariadenie taxatívne vymedzuje prípady, kedy je možné priznať žiadateľom/poberateľom pomoci v hmotnej núdzi **ochranný príspevok v čase krízovej situácie**v sume 37,30 eura/mesačne (napr. žiadateľ o pomoc v hmotnej núdzi je v evidencii uchádzačov o zamestnanie, v čase krízovej situácie skončil právny vzťah, ktorý mu zakladal nárok na príjem zo závislej činnosti). Podmienky na priznanie ochranného príspevku posúdi úrad (bližšie pozri v nariadení). V*prípade poberateľov, ktorí mali nárok na aktivačný príspevok vo výške 67,90 eura/mesačne, vzhľadom na nevykonávanie činnosti podmieňujúcich nárok na aktivačný príspevok, nie je možné tento príspevok vyplatiť. Avšak v zmysle nariadenia, s cieľom pomôcť poberateľom hmotnej núdze, ktorí by za normálnych okolností tieto aktivity vykonávali, bude tento aktivačný príspevok nahradený nižším ochranným príspevkom v sume 37,30 eura/mesačne.*
* Nakoľko v čase krízovej situácie posudkoví lekári budú pristupovať k posudzovaniu zdravotného stavu len v mimoriadnych, resp. ojedinelých prípadoch, nie je potrebné **predkladať stanoviskoošetrujúceho lekára k trvaniu nepriaznivého zdravotného stavu**a nárok na ochranný príspevok z dôvodu nepriaznivého zdravotného stavu trvá aj po uplynutí troch kalendárnych mesiacov,a to aj bez posúdenia dôvodnosti jeho trvania posudkovým lekárom. *Ak po skončení krízovej situácie posudkový lekár úradu posúdi, že nepriaznivý zdravotný stav netrvá, úrad do konca kalendárneho mesiaca, nasledujúceho po kalendárnom mesiaci, v ktorom bola skončená krízová situácia, zníži pomoc v hmotnej núdzi o ochranný príspevok.*
* Nárok na aktivačný príspevok podľa § 12 ods. 3 písm. a) zákona o pomoci v hmotnej núdzi vo výške 135,70 eura/mesačne zostáva zachovaný, a to aj v prípade, že počas krízovej situácie príjemca pomoci nemá príjem zo závislej činnosti najmenej vo výške minimálnej mzdy, pretože zamestnávateľ zavrel prevádzku. Podmienkou na poskytovanie tohto aktivačného príspevku **je trvajúci pracovnoprávny vzťah.** Občan v právnom vzťahu, je však povinný **mesačne dokladovať príjem** a v prípade, že došlo k zmene príjmu poberateľa hmotnej núdze, jeho nárok, resp. výšku na pomoc v hmotnej núdzi prehodnotí. V prípade ak príjemca pomoci v hmotnej núdzi nedisponuje potvrdením o príjme vydaným zamestnávateľom, výplatnou páskou, resp. iným hodnoverným dokladom vydaným zamestnávateľom, môže úradu výšku príjmu, resp. skutočnosť, že príjem v príslušnom mesiaci nemá, **dokladovať čestným vyhlásením**. *V prípade ak úrad po skončení krízovej situácie na základe podkladov od zamestnávateľa zistí, že príjemca mal príjem, napriek tomu, že čestným vyhlásením dokladoval, že príjem nemal, úrad výšku pomoci v hmotnej núdzi upraví a príjemcovi uloží povinnosť vrátiť.*
* Príspevok na bývanie poskytovaný príjemcovi ak býva v zariadení podporovaného bývania, zariadení pre seniorov, domove sociálnych služieb alebo špecializovanom zariadení, ktoré poskytuje sociálnu službu plnoletej fyzickej osobe celoročnou pobytovou formou,, v útulku, domove na polceste, zariadení núdzového bývania alebo v krízovom stredisku, mu patrí aj v prípade, **ak sa mu v čase krízovej situácie neposkytovala služba v tomto zariadení** (napr. z dôvodu, že zariadenie sociálnych služieb je zatvorené, príjemca sociálnej služby sa dočasne vrátil do prirodzeného rodinného prostredia alebo komunitného prostredia vzhľadom na obavu o svoj život a zdravie a pod.), za podmienky, že **nedošlo k ukončeniu zmluvy o poskytovaní služby.**
* V čase odo dňa účinnosti tohto nariadenia **lehoty na oznámenie skutočností rozhodujúcich na trvanie nároku neplynú.** Dôvodom týchto opatrení je skutočnosť,   
  že vzhľadom na krízovú situáciu príjemca dávok alebo príspevkov nemôže z objektívnych dôvodov zabezpečiť dodržiavanie lehôt na splnenie zákonných povinností. V zmysle § 18 ods. 2 v spojitosti s § 26 ods. 5 nariadenia úrad odpustí zmeškanie lehoty, ak bude zmeškaný úkon **vykonaný do 30 kalendárnych dníod skončenia krízovej situácie**.
* Ak z objektívnych dôvodov v čase krízovej situácie nie je možné pri žiadosti o pomoc v hmotnej núdzi a osobitný príspevok podaných v čase krízovej situácie overiť splnenie podmienok nároku na dávky a príspevky **úrad prizná a vypláca preddavok na tieto dávky a príspevky**. *Ak sa počas krízovej situácie poskytoval preddavok na pomoc v hmotnej núdzi a po skončení krízovej situácie na základe predložených/získaných dokladov úrad zistí, že preddavok poskytoval neprávom – úrad rozhodne o povinnosti tento preddavok vrátiť za obdobie, alebo jeho časť, počas ktorého sa preddavok poskytoval neprávom.*

S cieľom poskytnúť pomoc v hmotnej núdzi pomoc v období krízovej situácie tým, ktorí ju potrebujú a z objektívnych príčin nedisponujú dokladom, ktorý je nevyhnutný na posúdenie nároku na pomoc v hmotnej núdzi, resp. na trvanie nároku je možné namiesto toho dokladu ako dôkaz na splnenie podmienok predložiť **čestné vyhlásenie**. [Vzor čestného vyhlásenia, ktorý môže žiadateľ použiť je zverejnený na tejto webovej stránke **- TU**](https://www.upsvr.gov.sk/vzory-ziadosti/vzory-ziadosti-pre-oblast-socialnych-veci-a-rodiny/hmotna-nudza-1.html?page_id=268775)**.** Aj keď je postačujúce predložiť tieto doklady úradu až po skončení krízovej situácie, odporúčame žiadateľovi/poberateľovi tieto doklady predložiť/zaslať úradu bezodkladne po tom ako ich bude mať k dispozícii a nečakať s predložením dokladov až do času ukončenia krízovej situácie

V súvislosti s predložením čestných vyhlásení a upozorňujeme, že po skončení krízovej situácie dôjde k  prevereniu pravdivosti čestných vyhlásení v prípade, ak v čestnom vyhlásení nebudú uvedené pravdivé údaje, úrad uloží povinnosť vrátiť.